משמעות השם: אמא. לא בדיוק האסוציאציה הראשונה העולה בראש כשחושבים על ג'ינס, אבל השם הוא בחירה מודעת במילה עוצמתית, שכמו שיר טוב יש לה משמעות שונה עבור כל אחד, מזיכרונות ילדות מתוקים עד לצירוף המילים Bad mother fucker, ולכך בדיוק התכוון המשורר (מייסד המותג במקרה הזה).
ז'אנר: אתר הבית של לייבל ג'ינס אמריקאי חדש ומלא בגלאם עדין, שמסתמן כמו ההבטחה האייקונית הבאה בסצנת הג'ינסים.
טריילר: אם יש משהו שתמיד אפשר ממנו עוד בארון זה מכנסי ג'ינס, או בשמו הלועזי דנים Denim. אחרי הכל, הם באמת אביזר האופנה האולטימטיבי שהולך עם הכל, וכשהוא עשוי היטב, הוא גם מסוגל להעניק לישבן סקסיות אופטימלית. חוץ מזה, בדרך כלל הג'ינס גם משתבח כמו יין עם הזמן שחולף. שנים רבות חלפו מאז שנאבקנו עם גזרות הליוויס המוזרות (ברטרוספקטיבה) דוגמת 901, והשוק החופשי והעכשווי מוצף בלייבלים מלייבלים שונים, בקשת מחירים רחבה שהופכת ג'ינס משובח, שלא כמו דירות במרכז תל אביב, לבר השגה לגמרי מבלי צורך להתפשר על הסטייל.
עם זאת, MOTHER, שהושק בשלהי 2010, שייך דווקא לעשירון העליון של הג'ינסים. המעצב והמייסד שלו הוא טים קדינג, סוג של סופרסטאר ג'ינסי עם היסטוריה עיצובית שכוללת עבודה עבור 'גאפ' ו'סבן'. המותג שבקושי חוגג שנה, מצליח למרות אווירת מיתון עולמי, למכור חתיכות בעלות של 200 דולר לאחת בכל רחבי הגלובוס, ולהילכד על ידי עדשת הפפראצי על כל הישבנים הסלבריטאיים הנכונים.
לקדינג יש גישה שאפשר לכנות אותה 'טהרנית'. כל הג'ינסים שיוצאים תחת הלייבל שלו נוצרים מהבדים הכי יוקרתיים ומלטפים, תוך השמטה של כל התוספות הלא נחוצות. הוא גם אינו נסחף במערבולת הווינטג' אלא רוצה שהיצירות שלו יהיו 'קלאסיקות חדשות'. הצצה מהירה אל תוך המלתחה המסוגננת שלו באתר חודר המלתחות (שסוקר בחולצת רשת בעבר) The Coveteur .com ותבינו שזה הבן אדם שאתם רוצים שיעצב לכם את הג'ינס.
מה בפנים: עמוד הבית מראה זה לצד זה שני סרטונים מינימליסטיים. כל אחד מהם מציג בחורה כוסית במיוחד שעוטה עליה ג'ינס וגם הבעה סקסית במיוחד. התגית המעניינת ביותר היא זאת שפורשת את הקולקציה האחרונה של סתיו 2011.
הקולקציה המעולה מגלה נוכחות גבוהה של מכנסי סקיני (הטרנד שנראה שלעולם לא יחלוף מהעולם ותודה על כך), שנראים כאילו אלוהים עיצב אותם, והמשך טרנד הג'ינסים הצבועים בפרשנות מעודנת יותר ומתאימה יותר לסתיו המלנכולי. ניכר שגם גזרת הרגל המתרחבת לא נפקדת, למרות שכבר היו רבים שהספידו אותה כניסיון להחיות משהו שאף פעם לא עבד.
על הדרך, שווה גם להיכנס לתגית הארכיון כדי לצפות בקולקציות קודמות ומוצלחות לא פחות.
יונת דואר: אין האתר הוא לא חנות מקוונת.
אם כבר בגי'נס עסקינן חשוב להזכיר טרנד בהתהוותו- הדאבל דנים. כלומר ג'ינס מלמעלה עד למטה.
אחד המותגים האחראים להתרחבות התופעה החיובית הוא G star השווה אזכור בזכות עצמו.